
RAPORT

asupra proiectului de Lege pentru modificarea şi completarea 

Legii voluntariatului nr.195/2001

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond cu proiectul de Lege pentru modificarea şi completarea Legii voluntariatului nr.195/2001, trimis cu adresa nr. P.L.x. 477 din 22 mai 2006 şi înregistrat sub nr.31/681 din 22 mai 2006.
Proiectul de lege are ca obiect de reglementare modificarea şi completarea Legii voluntariatului nr.195/2001, cu modificările şi completările ulterioare, în scopul eliminării unor formulări care îi îngreunează aplicarea şi al implicării mai largi a persoanelor fizice în activitatea de voluntariat.

Consiliul Legislativ, prin avizul nr.1895/23.12.2005, a avizat favorabil iniţiativa legislativă. 

Guvernul, prin adresa nr.775/07.03.2006, susţine adoptarea iniţiativei legislative, cu luarea în considerare a propunerilor şi observaţiilor de la pct. II.  

Senatul, în calitate de primă Cameră sesizată, a adoptat proiectul  de lege în şedinţa din 11 mai 2006.

Potrivit prevederilor art. 75 din Constituţia României, republicată, şi ale art. 92 alin.(9) din Regulamentul Camerei Deputaţilor, republicat, competenţa decizională, în cazul acestui proiect de lege, aparţine Camerei Deputaţilor.

Comisiile sesizate în avizare (Comisia pentru drepturile omului, culte şi problemele minorităţilor naţionale, Comisia pentru muncă şi protecţie socială şi Comisia pentru egalitatea de şanse pentru femei şi bărbaţi) au avizat favorabil proiectul de lege.

În conformitate cu prevederile art.61 din Regulamentul Camerei Deputaţilor, republicat, membrii comisiei au examinat proiectul de lege susmenţionat, punctul de vedere al Guvernului şi avizul Consiliului Legislativ în şedinţa din 3 iulie 2006. 

La dezbaterea proiectului de Lege, din totalul de 26 de membri ai comisiei, au fost prezenţi 18 deputaţi.


La şedinţă a participat, în calitate de invitat, doamna Kibedi Katalin Barbara, secretar de stat în Ministerul Justiţiei. 

În cadrul dezbaterilor, s-a relevat faptul că un proiect de lege având aceleaşi titlu şi acelaşi obiect de reglementare (P.L.x nr. 315/2006) a fost adoptat la 27 iunie 2006 de Camera Deputaţilor.

În consecinţă, pentru evitarea dublei reglementări, membrii comisiei juridice au hotărât, cu 14 voturi pentru şi 4 contra, să propună plenului Camerei Deputaţilor respingerea  proiectului de lege pentru modificarea şi completarea Legii voluntariatului nr.195/2001 (P.L.x. 477/2006).
În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,


SECRETAR,

Sergiu ANDON


George BĂEŞU

Consilier,











Ştefan Cazimir

